CELEX: 62008TO0144
Language: sk
Date: 2008-09-09 00:00:00
Title: Uznesenie Všeobecného súdu (štvrtá komora) z 9. septembra 2008.#Luigi Marcuccio v. Európska komisia.#Vec T-144/08.

UZNESENIE SÚDU PRVÉHO STUPŇA (štvrtá komora)
      z 9. septembra 2008
      Vec T‑144/08
      Luigi Marcuccio
      proti
      Komisii Európskych spoločenstiev
      „Verejná služba – Sociálne zabezpečenie – Zamietnutie žiadosti o náhradu určitých liečebných nákladov žalobcu vo výške 100 %“
      Predmet: Žaloba, ktorej predmetom je predovšetkým návrh na zrušenie rozhodnutia o zamietnutí žiadosti žalobcu o úhradu niektorých liečebných
         nákladov vo výške 100 %, ako aj návrh na zaviazanie Komisie na zaplatenie sumy 89,56 eura žalobcovi z dôvodu doplňujúcej náhrady
         jeho liečebných nákladov alebo z dôvodu náhrady škody
      
      Rozhodnutie: Žaloba sa zamieta ako neprípustná. Každý účastník konania znáša svoje vlastné trovy konania.
      
      Abstrakt
      Úradníci – Sociálne zabezpečenie – Nemocenské poistenie – Náklady súvisiace s chorobou – Ťažká choroba – Náhrada nákladov
            vo výške 100 % – Podmienky
      (Služobný poriadok úradníkov, článok 72 ods. 1; pravidlá pre zdravotné poistenie, článok 11 ods. 2 a príloha I bod IV)
      Pre náhradu liečebných nákladov podľa článku 72 ods. 1 služobného poriadku vo výške 100 % je potrebné, aby dotknutá choroba
         bola považovaná za jednu z chorôb taxatívne menovaných v danom článku alebo aby ju menovací orgán uznal za rovnako vážnu,
         ako choroby uvedené v uvedenom ustanovení. Je zrejmé, že na tieto účely musí dotknutá osoba uviesť, o akú chorobu ide, a predložiť
         podporné dokumenty. V tejto súvislosti, jednak v súlade s článkom 11 ods. 2 Spoločných pravidiel pre zdravotné poistenie úradníkov
         Európskych spoločenstiev musia byť k žiadostiam o náhradu nákladov priložené originály podporných dokumentov a jednak podľa
         bodu IV prílohy I uvedených predpisov musí byť k žiadostiam o uznanie choroby za rovnako vážnu ako štyri choroby uvedené v článku
         72 ods. 1 služobného poriadku priložená správa ošetrujúceho lekára dotknutého úradníka.
      
      Ak žiadosť neobsahuje žiadne nové dôkazy, ktoré by mohli odôvodniť náhradu liečebných nákladov dotknutého úradníka vo výške
         100 %, nereagovanie administratívy na túto žiadosť nijako nemení jeho právne postavenie vyplývajúce z predchádzajúceho implicitného
         zamietnutia žiadosti, ktorou už administratíve predložil predmetnú požiadavku, a nepredstavuje teda akt spôsobujúci ujmu v zmysle
         článkov 90 a 91 služobného poriadku.
      
      (pozri body 30, 32 a 34)